বিহারে এবার ভোটার সংখ্যা কত?

ওয়েব ডেস্ক : কবে বিহারে (Bihar) হবে বিধানসভা নির্বাচন (Assembly Election)? সোমবার তার নির্ঘন্ট ঘোষণা করেছে নির্বাচন কমিশন (Election Commission)। এবারে বিহারে বিধানসভা নির্বাচন হবে দু’দফায়। কমিশনের তরফে জানানো হয়েছে আগামী ৬ ও ১১ নভেম্বর হবে ভোট। ফল প্রকাশ হবে আগামী ১৪ নভেম্বর। তবে কত জন এবার ভোট দিতে চলেছেন?

চলতি বছর বিহারে নির্বাচনে ভোট দেবেন ৭.২৮ কোটি ভোটার (Voters)। কমিশনের নির্দেশ অনুযায়ী, বিহারের নির্বাচনে প্রতিটি বুথে থাকবে ১,২০০ ভোটার। যা আগে ছিল ১,৫০০। পাশপাশি ইভিএমে প্রার্থীদের রঙিন ছবি থাকবে বলে জানানো হয়েছে। গোটা প্রক্রিয়ার সম্পন্ন করার জন্য ৯০ হাজারের বেশি ভোট কেন্দ্র স্থাপন করবে কমিশন। সঙ্গে জানানো হয়েছে ১,০৪৪টি কেন্দ্র পরিচালনা করবেন মহিলারা। সমস্ত ভোট কেন্দ্রেই থাকবে ‘ওয়েব কাস্টিং’ ব্যবস্থা।

আরও খবর : বাংলায় দুর্যোগের আবহে দিল্লিতে ভারী বৃষ্টি, জারি কমলা সতর্কতা

এদিন মুখ্য নির্বাচন কমিশনার জ্ঞানেশ কুমার (Gyanesh Kumar) বলেছেন, ‘‘বিহার নির্বাচন দেশের অন্যতম গুরুত্বপূর্ণ নির্বাচন। তাই আসন্ন নির্বাচনের জন্য বিহারে মোট ৮.৫ লক্ষ আধিকারিককে নিযুক্ত করা হয়েছে।’’ এমনকি ভোটারদের জন্য ভোটকেন্দ্রের বাইরে মোবাইল রাখার জন্য আলাদা ব্যবস্থা থাকবে বলে জানানো হয়েছে। মুখ্য নির্বাচনী কমিশনার আরও বলেছেন, এবছর ১৪ হাজার ভোটারের বয়স ১০০ বছরের বেশি। ফলে তাঁরা যাতে সুষ্টভাবে ভোট দিতে পারেন তার জন্য ব্যবস্থা করা হবে। কমিশনের তরফে হেল্পলাইন নম্বর প্রকাশ করা হয়েছে। সেই নম্বর হল ১৯৫০।

এর পাশপাশি এসআইআর প্রসঙ্গ উঠে এসেছে জ্ঞানেশ কুমারের (Gyanesh Kumar) মুখে। এসআইআর (SIR) প্রক্রিয়ায় দেশকে পথ দেখিয়েছে। ইতিমধ্যে নতুন ভোটারদের কিংবা নতুন ঠিকানাধারী ব্যক্তিদের নতুন ভোটার কার্ড দেওয়া হয়েছে। আগে এই প্রক্রিয়ায় অনেক সময় লাগতো । কিন্তু এবার ১৫ দিনের মধ্যে তা করা হয়েছে বলে জানানো হয়েছে। জ্ঞানেশ কুমার আরও জানিয়েছেন, ২২ বছর পর শুদ্ধিকরণ হয়েছে ভোটার তালিকার। তিনি এদিন শুরুতেই জানিয়েছেন, ভোটার তালিকার বিশেষ নিবিড় সংশোধনে বাদ দেওয়া হয়েছে ৬৮ লক্ষ ভোটারের নাম। নতুন করে যোগ করা হয়েছে ২১ লক্ষ ভোটারের নাম।